Title: Doložka o prednosti medzinárodnej zmluvy pred zákonmi
Author: OI
Last saved by: bauml
Company: MDPT

DOLOŽKA PREDNOSTI
 medzinárodnej zmluvy pred zákonmi (čl. 7 ods. 5 ústavy)

1. Gestor zmluvy: Ministerstvo dopravy, výstavby a regionálneho rozvoja Slovenskej republiky                             

2. Názov zmluvy: Dohoda o vytvorení funkčného bloku vzdušného priestoru stredná Európa 
(ďalej len „dohoda FAB CE“). 
Podpis dohody FAB CE sa uskutočnil dňa 5. mája 2011 s miestom podpisu 
v Slovinskej republike (Brdo pri Kranju). Za Slovenskú republiku dohodu podpísal 1. podpredseda vlády a minister dopravy, výstavby a regionálneho rozvoja SR.

3. Účel a predmet zmluvy a jeho úprava v právnom poriadku Slovenskej republiky:  
Účelom dohody FAB CE je vytvoriť funkčný blok vzdušného priestoru siedmimi štátmi strednej Európy, stanoviť pravidlá a postupy pre jeho zavedenie, prevádzkovanie a ďalší rozvoj s cieľom dosiahnuť súlad s legislatívou EÚ „Jednotný európsky vzdušný priestor (SES)“ a vytvoriť príslušné riadiace štruktúry.

4. Priama úprava práv alebo povinností fyzických osôb alebo právnických osôb:
Predmetná dohoda FAB CE upravuje práva alebo povinnosti fyzických osôb alebo právnických osôb v článkoch 7 a 14.

5. Úprava predmetu medzinárodnej zmluvy v práve Európskej únie:   
V sekundárnom práve Európskej únie je upravený harmonizovaný regulačný rámec pre vytvorenie Jednotného európskeho neba a to v nariadení Európskeho parlamentu a Rady (ES) č. 549/2004 
z 10. marca 2004, ktorým sa stanovuje rámec na vytvorenie Jednotného európskeho neba (rámcové nariadenie) v spojení s nariadením Európskeho parlamentu a Rady (ES) č. 551/2004 
z 10. marca 2004 o organizácii a využívaní vzdušného priestoru v Jednotnom európskom nebi (nariadenie o vzdušnom priestore), s nariadením Európskeho parlamentu a Rady (ES) č. 550/2004 z 10. marca 2004 o poskytovaní letových navigačných služieb v Jednotnom európskom nebi (nariadenie o poskytovaní služieb) a s nariadením Európskeho parlamentu a Rady (ES) č. 552/2004 z 10. marca 2004 o interoperabilite siete manažmentu letovej prevádzky v Európe (nariadenie 
o interoperabilite), ako boli zmenené a doplnené nariadením Európskeho parlamentu a Rady (ES) 
č. 1070/2009. Zhoda: úplná.

6. Kategória zmluvy podľa čl. 7 ods. 4 Ústavy Slovenskej republiky (vyžaduje 
pred ratifikáciou súhlas Národnej rady Slovenskej republiky): 
Dohoda FAB CE je podľa článku 7 ods. 4 Ústavy Slovenskej republiky medzinárodnou zmluvou všeobecnej povahy a zároveň je medzinárodnou zmluvou, ktorá priamo zakladá práva 
alebo povinnosti fyzických osôb alebo právnických osôb, preto sa pred ratifikáciou vyžaduje súhlas Národnej rady Slovenskej republiky.

7. Kategória zmluvy podľa čl. 7 ods. 5 Ústavy Slovenskej republiky (má prednosť 
pred zákonmi): 
Dohoda FAB CE je podľa článku 7 ods. 5 Ústavy Slovenskej republiky medzinárodnou zmluvou, na vykonanie ktorej nie je potrebný zákon, a ktorá priamo zakladá práva alebo povinnosti fyzických osôb alebo právnických osôb a po ratifikácii a vyhlásení spôsobom ustanoveným zákonom, 
má prednosť pred zákonmi Slovenskej republiky.

8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Na vykonávanie dohody FAB CE nie je potrebné meniť ani prijať žiadny vnútroštátny právny predpis alebo ich jednotlivé ustanovenia, ktorých sa dohoda FAB CE týka.